הקורפוס ה-42 (ורמאכט)

הקורפוס ה-42 (בגרמנית: XXXXII. Armeekorps) היה קורפוס של הוורמאכט, שלחם במלחמת העולם השנייה. הקורפוס הוקם ב-29 בינואר 1940, וכמפקדו מונה ולטר קונצה. במהלך המערכה על צרפת לחם הקורפוס כחלק מהארמייה התשיעית, ובשלב השני כחלק מהארמייה ה-16 במסגרת קבוצת ארמיות A. במהלך מבצע ברברוסה לחם הקורפוס בתחילה כעתודת קבוצת ארמיות מרכז, ולאחר מכן כחלק מהארמייה התשיעית. באמצע יולי הועבר הקורפוס לקבוצת ארמיות צפון, כחלק מהארמייה ה-16 ולאחר מכן כחלק מהארמייה ה-18. ב-10 באוקטובר 1941 מונה הנס פון שפונק למפקד הקורפוס, וב-20 באוקטובר הועבר הקורפוס לחלקו המזרחי של חצי האי קרץ', תחת פיקוד הארמייה ה-11. מנשטיין היה עסוק במתקפה על סבסטופול והוציא לשם כך כוחות מהקורפוס ה-42, עד שנשארו לפקודת הקורפוס רק הדיוויזיה ה-46 ושתי בריגדות רומניות. ב-26 בדצמבר 1941 הנחיתו הרוסים כוח גדול בשלושה מקומות בחצי האי קרץ'. הקורפוס הצליח לחסל שני אתרי נחיתה רוסיים אבל ב-29 בדצמבר 1941 הנחיתו הרוסים 42,000 חיילים בפאודוסיה, בעורפו של פון שפונק. עם מתקפת החורף של ז'וקוב ומתקפות נוספות של הרוסים בקשו מפקדים גרמנים רשות לסגת. היטלר הוציא לפיכך ב-26 בדצמבר 1941 את "פקודת העמידה במקום" ובה אסר על כל נסיגה. "החיילים יילחמו עד האחרון שבהם וייצרו כיסי התנגדות עד שהלופטוואפה יצניח להם אספקה וכוחות נוספים יפרצו את הכיתור. העובר על פקודה זו יהיה צפוי לעונש מוות". פון שפונק לא הצליח ליצור קשר עם מפקדו של פון מנשטיין שהיה עסוק במתקפה על סבסטופול. הוא חש שחלון ההזדמנויות שלו הולך ונסגר והוא ו-10,000 חייליו ייפלו בשבי וגורלם ייחרץ. הוא החליט על נסיגת הדיוויזיה ה-46. הם השאירו את הציוד הכבד כולל תותחים ונסוגו ברגל בקור של C°‏ 30- כעבור 46 שעות, ב-1 בינואר 1942 הם חברו לשאר הכוחות ויצרו קו הגנה שהדף שתי התקפות סובייטיות. בעקבות הנסיגה הודח פון שפונק, ופרנץ מאטנקלוט מונה למפקד הקורפוס. ב-24 באוגוסט 1942 הועבר הקורפוס לעתודת קבוצת ארמיות A, וב-21 באפריל 1943 הועברה תחת פיקוד פלגת הארמייה קמפף, ולחמה עימה בקרב חרקוב השלישי ובקרב קורסק. ב-1 באוגוסט הפכה פלגת הארמייה להארמייה השמינית, וב-29 בספטמבר 1943 הועבר הקורפוס תחת פיקוד ארמיית הפאנצר הרביעית. הקורפוס ספג אבדות כבדות במהלך קרב דנייפר, והושמד כמעט כליל בקרב קורסון-צ'רקאסי. הקורפוס הוקם מחדש על בסיס מפקדת הקורפוס ששרדה, והועמד תחת פיקוד ארמיית הפאנצר הרביעית. ב-14 ביוני 1944 מונה הרמן רקנאגל למפקד הקורפוס, וב-23 בינואר 1945 מונה ארתור פינגר למפקד הקורפוס. הקורפוס לחם במהלך מבצע ויסלה-אודר, והושמד כליל ב-23 בפברואר. ולטר קונצה (29 בינואר 1940 - 10 באוקטובר 1941) הנס פון שפונק (10 באוקטובר 1941 - 10 באוקטובר 1941) ברונו בילר (10 באוקטובר 1941 - נובמבר 1941) הנס פון שפונק (נובמבר 1941 - 31 בדצמבר 1941) פרנץ מאטנקלוט (1 בינואר 1942 - 22 ביוני 1943) אנטון דוסטלר (22 ביוני 1943 - יולי 1943) פרנץ מאטנקלוט (יולי 1943 - 2 במרץ 1944) פרנץ מאטנקלוט (15 במרץ 1944 - 14 ביוני 1943) הרמן רקנאגל (14 ביוני 1944 - 23 בינואר 1945) ארתור פינגר (23 בינואר 1945 - 23 בפברואר 1945) במהלך המערכה על צרפת כלל הקורפוס את היחידות הבאות: הדיוויזיה ה-50 הדיוויזיה ה-291 במבצע ברברוסה כלל הקורפוס את היחידות הבאות: הדיוויזיה ה-110 הדיוויזיה ה-106 במצור על סבסטופול כלל הקורפוס את היחידות הבאות: הדיוויזיה ה-140 הדיוויזיה ה-46 הדיוויזיה ה-73 בקרב קורסק כלל הקורפוס את היחידות הבאות: הדיוויזיה ה-39 הדיוויזיה ה-161 הדיוויזיה ה-282 בקרב קורסון-צ'רקאסי כלל הקורפוס את היחידות הבאות: פלגת הקורפוס "B" הדיוויזיה ה-88 דיוויזיית הפאנצר אס אס ה-5 בריגדת פאנצרגרנדיר ואלוניה הקורפוס ה-42 באתר lexikon-der-wehrmacht (בגרמנית)